Sigurd Agersnap (SF), 2026-02-24:
Tak, formand.
Pensionister uden store formuer, børnefamilier, SU-modtagere og 740.000 på offentlig forsørgelse får nu en fødevarecheck.
Det er en hjælp, som kan mærkes sidst på måneden, og som for nogle betyder, at der ikke skal spares og spinkes nede i supermarkedet.
For andre betyder den, at man kan tage en ordentlig gave med til børnefødselsdagen, og for nogle helt tredje betyder det, at man kan planlægge en sommer, hvor man tager på campingpladsen.
De her penge lander på et tørt sted, for mange danskere har kunnet mærke de stigende priser, og det er faktisk en af de få gange i den her regerings tid, hvor pengene gør det, altså hvor pengene primært lander hos dem, der har mindst, og ikke hos dem, der har rigeligt.
Det er vi glade for i SF.
De skal kunne mærke det først, for dem, der har mest, skal nok klare sig, også når det går godt.
I debatten om fødevarechecken synes jeg man har skullet høre på ret meget.
Ikke mindst har man fra en del af højrefløjens partier skullet høre, hvordan pengene er for dårligt målrettet, altså at der simpelt hen er for mange, som her får en hjælpende hånd med fødevarechecken.
Højrefløjen synes, at det er for upræcist, må vi forstå.
Det er godt nok ret sjældent til folk på overførselsindkomster eller pensionister eller dem, der har mindst, men oftest til dem, der har allermest, når man kaster milliardstore skattelettelser rundhåndet ud i sine planer.
Højrefløjen har i den her periode stemt for skattelettelser til virksomhedsarvinger på 1,5 mia. kr., og ikke én krone går til nogle uden for den rigeste procent af danskerne.
Det er da en imponerende målrettet brug af midlerne, må man om ikke andet sige.
Man har stemt for skattelettelser til virksomhedsejere med tilbagevirkende kraft for de sidste 10 år, hvor 133 mennesker får udbetalt mere end 2 mia. kr.
Det må siges at være målrettet.
Man har stemt for topskattelettelser til dem med indkomster over 650.000 kr., altså målrettet dem, hvorimod man nu kritiserer, at enkelte vil opleve, at deres partner får en fødevarecheck.
Man har stemt for skattelettelser til rige aktionærer, som har aktier gennem et holdingselskab, og det er noget, som ikke så mange af dem, der nu får en fødevarecheck, har.
Højrefløjen er imponerende målrettet, når pengene skal deles ud, men det er ikke til dem, der har mindst i samfundet.
Det er ikke til dem, som får den her fødevarecheck.
Sandheden er, at det her initiativ for en gangs skyld betyder, at størstedelen af pengene, som man bruger herinde i salen, faktisk går til dem, der har mindst – og så vil højrefløjen ikke være med.
Det handler om målretning, siger man, men højrefløjen har intet imod at give penge til dem med store indkomster, men man er åbenbart imod, når det handler om, at der er nogle få, der nu får en fødevarecheck.
Hvem er det, man tror får del i topskattelettelserne?
Det er jo ikke dem på overførselsindkomst.
Det er ikke folkepensionisten.
Højrefløjens modstand bunder ikke i manglende målretning.
Den bunder i, at man for en gangs skyld giver noget til nogle af dem, der har mindst, og at man for en gangs skyld mindsker uligheden i samfundet og løfter dem, der har mindst, dem på en overførselsindkomst.
Det vil man ikke bruge 4,5 mia. kr. på.
Det er jo fair nok; det er en politisk uenighed.
Så må man tone rent blåt flag og sige, at man hellere vil dele pengene ud i toppen.
De partier, der nu brokker sig over, at for mange får del i fødevarechecken, vil jo ikke være med til at hæve overførselsindkomsterne.
De vil ikke være med til at løfte økonomien for dem, der er på dagpenge eller kontanthjælp, og som har mindst i det her land.
De vil jo heller ikke være med til at hæve folkepensionen.
Det her er et spørgsmål om, hvem man vil føre politik for.
I SF vil vi gerne være med til at give en fødevarecheck til dem, der ikke har fået del i regeringens og højrefløjens skæve skattelettelser.
Når dansk økonomi vokser, skal dem med de laveste indkomster først have del i det.
Det er desværre ikke det, vi har set; det er det modsatte.
Den her aftale er ikke perfekt, men den er det bedst mulige med en regering hen over midten og med en ambition om, at pengene kommer ud inden sommer.
Vi er glade for, at 70 pct. går til den halvdel, der har mindst, i det her land.
Det er penge, som betyder noget for folk i deres hverdag, og derfor støtter vi det i SF.